Tiiu Schüts

Tiiu Schüts (sündinud 11. märtsil 1953) on eesti muusikapedagoog ja koorijuht. 

Türi Põhikooli muusikaõpetajana ja koorijuhina on Schüts andnud Järvamaal muusikaharidust üle 50 aasta, kasvatades üles põlvkondi lauljaid ning edendades koorimuusikat nii kohalikul kui ka üleriigilisel tasandil.
2025. aasta seisuga juhendab Schüts viit koori: Türi kammernaiskoori, Türi poistekoori, Järvamaa tütarlastekoori (olles üks kahest asutajast ja dirigendist), Türi Põhikooli lastekoori ja Türi Põhikooli neidudekoori.

Tema juhendatavad koorid on läbi aastate pääsenud üld- ja koolinoorte laulu- ja tantsupidudele, näidates kõrget kunstilist taset. Schüts on alates 1970. aastatest juhatanud Järvamaa laulu- ja tantsupidudel poiste-, laste- ja ühendkoore, koordineerinud koolikooride tegevust ning korraldanud Eesti Meestelaulu Seltsi poiste-solistide võistulaulmise eelvooru. Tema käe all on sirgunud mitmeid koorijuhte ja heliloojaid, kelle tegevust on tunnustatud auhindadega.

Lisaks muusikatööle on Schüts üles kasvatanud viis poega, kellest Kuldar Schüts on samuti dirigent. 

Tunnustus 
 2002 Järvamaa teenetemedal
 2004 Valgetähe medaliklassi teenetemärk
 2005 Türi linna aukodanik
 2014 Järvamaa aasta ema
 2022 Järvamaa kultuuri elutööpreemia 
 2023 Kultuurkapitali Järvamaa ekspertgrupi elutööpreemia
 2024 Järvamaa vapimärk
 2024 Gustav Ernesaksa Fondi koorimuusika edendamise stipendium
 2024 Aasta õpetaja elutööpreemia nominent
 2024 Eesti Kooriühingu auliige

Kategooria:Eesti muusikapedagoogid
Kategooria:Eesti koorijuhid
Kategooria:Eesti Muusika- ja Teatriakadeemia vilistlased
Kategooria:Valgetähe medaliklassi teenetemärgi kavalerid
Kategooria:Sündinud 1953